**Heimdalsbaserte Trollelg arrangerer NM i orientering.**

Helga 5-7. september arrangerer o-laget Trollelg to norgesmesterskap i orientering i Klæbu. Seint fredag kveld går NM i nattorientering i Vassfjellet. Første start er kl. 21.30. Kartet som skal benyttes heter Skjøla, og mål og hovedarena er ved Tanem oppvekstsenter. Det konkurreres i seniorklassene over 21 år og juniorklassene 17-18 år og 19-20 år for begge kjønn.

Lørdag forflytter løperne seg til Gjenvollhytta hvor landets beste 16-åringer konkurrerer i O-idol fra kl.11.00. Senere på dagen er det norgescupløp i såkalt mellomdistanse for både juniorer og seniorer. Kartet som benyttes heter Nordmarka. Det er også publikumsløp hvor du kan melde deg på ved arenaen og kan velge blant 3 forskjellige løypelengder ut fra eget ferdighetsnivå. Terrenget ved Gjenvollhytta har mye barskog, har slak kupering med en del myrer og har også noe skråliorientering. En gjør oppmerksom på at det er bomavgift for å kjøre privatbil opp til Gjenvollhytta fra Brøttem.

Søndag er det tid for stafett over 3 etapper, og norgesmesterskap for både kvinner og menn junior, dvs. klassene D 17-20 og H 17-20. Dette foregår også fra Gjenvollhytta og herrene starter i fellesstart allerede kl. 10.00.

De trønderske o-løperne har i år hevdet seg svært godt i norgescupen, og Trollelg har selv flere løpere som landslagsløpere og er blant favorittene i herreklassen i junior. I damer junior har særlig Sportsklubben Freidig men også Byåsen Idrettslag flere sterke løpere. Mye av årsaken til at sør-trøndersk junior-orientering nå står så sterkt, skyldes nok idrettssatsingen ved Heimdal Videregående Skole og at Sør-Trøndelag Orienteringskrets har fokusert bevisst på utviklingen av egne ungdomsløp gjennom flere år.

Trollelg er en rutinert NM-arrangør. Allerede i 1970 hadde laget sitt første junior-NM.

Vi har tatt en prat med lagets leder Thomas Mjølhus for å høre mer om arrangementet. Han forteller at et NM virker samlende på laget. Medlemmer og kjente stiller opp som en dugnad for klubbmiljøet. Ca 80 funksjonærer vil være i sving disse dagene. Han berømmer særlig lederen i hovedkomiteen Per Einar Pedersli som også var den som i sin tid tok initiativet til å søke arrangementet. Han har brukt mye av sin ferie til å forberede NM-dagene. Roar Skulbørstad er en annen person som har lagt ned mye arbeid med å få laget nye kart over løpsområdene. Både kartet over Nordmarka og Skjøla vil allerede neste år være aktuelle for turorientering. Og særlig Nordmarka er noe av det beste o-terrenget vi har i Trondheimsområdet. Mjølhus forteller videre at til sammen ca 90 poster skal plasseres ut i skogen. Klæbu Sparebank og Trondheim kommune har vært sentrale sponsorer for arrangementet, men også Skanska, Ramlo Sandtak, Heimdal Granitt og betongvare, Heimdal Bolig og Heimdal Eiendomsmegling har støttet arrangementet.

Billedtekst

Thomas Mjølhus er dagens leder i o-laget Trollelg (flere bilder, velg)

Harald Lauglo